[{"text_idx": "#000001", "text": "Auteur: Josip PleadinType: mouvement espe\u0301rantisteDisponibilite\u0301: En stockPrix: \u20ac30.01Anne\u0301e de publication: 2006Forme: libro kudre binditaDescription: Bio-bibliografiaj notoj kaj fotoj pri c\u0302irkau\u0306 900 au\u0306toroj Esperanto-lingvaj.Pages: 272Hauteur: 250 mmISBN: 9539697557Critique: De Petro Desmet': Pro multe da arboj ...De Jorge Camacho: Ordeno ne tute en ordo E\u0301valuation: Ajouter mon e\u0301valuation"}, {"text_idx": "#000003", "text": "Pro multe da arboj ..."}, {"text_idx": "#000005", "text": "Se nur unu arbon vi ie vidas, vi pri arbaro ne pensos. Se tri ... ankorau\u0306 ne. Se dek ... iuj jes, aliaj ne. Interese estas pripensi, kiom da arboj necesas, por ke c\u0302iu vidu arbaron. Se unu verkisto aperas en iu regiono, oni pri kulturo ne fanfaronas. Se dek, oni jam pripensas kaj konkludas, ke oni ne povos nei kulturecon de la popolo. Kaj se 893? Nu, tiam oni jam ne postulas altegan kvaliton de c\u0302iu el ili aparte. Kaj 893 estas la nombro de esperantaj au\u0306toroj, prezentitaj en Ordeno de Verda Plumo. Pro multe da arboj (au\u0306toroj) oni arbaron (kulturon) ne povas ignori. El tiuj 893 + 1 entute 461 + 1 surmetis sian ordenon (foton). La suplementa unu estas la kompilinto de la verko, kiu aperas, ordenita, dorse de la libro."}, {"text_idx": "#000006", "text": "Josip Pleadin, la kompilinto, en tre lirika enkonduko parolas pri parko kun kverkoj, betuloj, salikoj, tilioj, pri diece bela loko de Esperantujo. Pri iu Edeno, do. Kaj vere, Adamon vi renkontos, senkas\u0302e ... Evon vi devos iom serc\u0302i, sed s\u0302i estas, ec\u0302 kelkfoje, kun pomo. En la parko estas kelkaj intimaj romantikaj lau\u0306boj, kiosketoj, kie vi konatig\u0302os kun kortus\u0302aj vivorakontoj, c\u0302ar la libro certe ne estas memortabulo kun nekrologaj listoj: legu pri Ada Fighiera-Sikorska, legu pri Leopoldo Knoedt, legu pri Georgij Des\u0302kin, legu pri Armand Su ... kaj pri multaj aliaj. La kompilinto volis prezenti vivantajn (ec\u0302 se ili jam mortis) personojn, el sango kaj karno. Je mia miro, mi dum legado konstatis, ke mi dum longaj jaroj kunlaboris kun Ada kaj fakte tre malmulte sciis pri s\u0302ia (antau\u0306a) vivo."}, {"text_idx": "#000007", "text": "Iam mi lernis, ke la apero de enciklopedioj, prihistoriaj verkoj, antologioj estas signo de agonio de iu kulturo. Mi ne kredas tion. Mi kontrau\u0306e opinias, ke tia vigleco montras maturig\u0302on, konscion de la popolo pri g\u0302iaj valoro, ekzisto, energio kaj estonto. Ni preg\u0302u, ke mi pravu! Tre strange estas, ke la kompilinto mencias en sia antau\u0306parolo, ke li el diversaj landoj ricevis proponon ne okupig\u0302i pri la temo ... c\u0302ar li povus forgesi gravan nomon kaj tiel ofendi iun. Se la nenomito meritus nomig\u0302on, tiam li, lau\u0306 mi, ne vundig\u0302us pro la nenomig\u0302o. (Li ec\u0302 vers\u0302ajne komprenus la j\u0302usan frazon!)"}, {"text_idx": "#000008", "text": "Kiam mi rigardis la rozetojn (fotojn) sur la arboj (rozeto en sia PIV-a signifo: ordeno), mi kelkfoje miris kaj ne rekonis la arbon. Unue mi pensis: \u201eNu, ec\u0302 simio foje rigardas sin en spegulo\u201d, sed poste mi trovis la logikan klarigon. Estante juna (iam!), mi demandis al instruisto, en kiu vivo-ag\u0302o ni aperos en la eterna paradizo. Li, kiu havis rug\u0302an telefonon kaj do estis tre bone informita, instruis al mi, ke ni tie estos tridekjarag\u0302aj. Pripensu la teknikajn problemojn por retrovi viajn geavojn au\u0306 bebe mortintan frateton! Supozeble Josip pripensis tion kaj preparas nin, por ke ni rekonu niajn heroojn, tie, malproksime. Cetere, estas ja problemo! Ankau\u0306 ne estus bona ideo publikigi serion da diversag\u0302aj fotoj de sama persono por tiel klare montri ties kadukig\u0302on!"}, {"text_idx": "#000009", "text": "Parte, sed tio estas neevitebla, la biografietoj fontas el nekrologoj en revuoj, kaj iufoje tio sentig\u0302as. La plej granda parto de la biografiitoj jam mortis, kaj ankau\u0306 tio ne estas evitebla. Kiom da generacioj jam pasis ekde la estig\u0302o de Esperanto? La kvina rulig\u0302as. Samtempe jen alia pruvo, ke ni havas historion! Cetere ... al tiuj, kiuj ac\u0302etos la libron por kompletigi g\u0302in: oni jam por minimume du enlistigitoj povas aldoni mortodaton (Wouter Pilger: 2006-08-15; William Auld: 2006-09-11). Por iuj cititoj la teksto limig\u0302as al nur kelkaj linioj. Tamen estas bone, ke la kompilinto enmetis tion, pri kio li disponis; tiel li atentigas pri tiuj au\u0306toroj kaj instigas vin al alsendo de mankantaj donitaj\u0302oj."}, {"text_idx": "#000010", "text": "Ec\u0302 en Edena Parko la g\u0302entilaj leopardoj havas makulojn: leopardo sen makuloj ja ne estus leopardo. Pri la (iom tro da) tajperaroj mi tute ne volas paroli, c\u0302ar ankau\u0306 mi mem ja eldonas ... Se oni g\u0302enerale ne rimarkas la forestantojn, en tiu c\u0302i libro oni nepre ja rimarkas ilin, c\u0302ar c\u0302iu leganto au\u0306 uzanto, kiu prenas la libron enmanen, jam havas en la kapo la nomojn, kiujn li tuj serc\u0302os. Ne ofte li seniluziig\u0302os ... au\u0306, ni diru, dependas de lia nacieco, c\u0302u li trovos, kion li deziras trovi, c\u0302ar estas klare, ke ne en c\u0302iu lando la samideanoj same aktive kaj entuziasme kunlaboris."}, {"text_idx": "#000011", "text": "La verko meritas sian lokon inter la bazaj fundamentaj verkoj de nia kulturo. Estas mirinde kaj admirinde, ke la kompilinto sukcesis en nur du jaroj jam kunigi tiom da treege utilaj informoj. Mi gratulas lin, kaj mi deziras al li, ke li baldau\u0306 ricevu tiom da aldonind- kaj aldonend-aj\u0302oj, ke sekvontjare povu aperi 544-pag\u0302a reeldono (la nuna versio: 272-pag\u0302a, 880-grama). Mi forte rekomendas la verkon kiel konsultlibron kaj ankau\u0306 kiel labordokumenton."}, {"text_idx": "#000012", "text": "Ordeno ne tute en ordo"}]